Karl Nehammer atenționează că războiul din Ucraina s-ar putea transforma într-o mare tragedie
Cancelarul austriac Karl Nehammer a avertizat împotriva intrării "în războaie care ulterior se transformă într-o mare tragedie". Nehammer a făcut declarația după remarcile președintelui francez Emmanuel Macron. Liderul de la Paris a spus că desfășurarea de trupe terestre în Ucraina nu ar trebui să fie exclusă.
Nehammer a subliniat că situația din Ucraina ar putea scăpa de sub control, avertizare emisă în contextul în care Franța a declarat că desfășurarea de trupe terestre acolo ar trebui să rămână o opțiune.
"Este încă important să prevenim un război major, un al treilea război mondial", a declarat, miercuri, Karl Nehammer pentru televiziunea publică austriacă ORF.
O spirală de escaladare ar fi greu de controlat
Cancelarul a avertizat cu privire la o "spirală de escaladare care nu mai poate fi controlată" în conflictul dintre Rusia și Ucraina.
Declarația sa din interviu a venit în urma unei afirmații a președintelui Macron. Acesta a spus că desfășurarea de trupe terestre în Ucraina nu ar trebui exclusă. Despre părerea venită de la Paris, Nehammer a subliniat că nu este "o opinie majoritară".
Făcând referire la istoria Austriei, Nehammer a avertizat că "te poți împiedica și ajunge în războaie care apoi se transformă într-o mare tragedie". Pe lângă susținerea pentru Ucraina, el a solicitat și eforturi diplomatice.
"Sunt necesare soluții noi pentru încheierea conflictului".
"Trebuie să discutăm cu țările BRICS pe picior de egalitate", a spus Nehammer.
Liderul austriac a adăugat că Austria poate servi drept o punte de contact în acest efort.
Macron a vorbit despre trupe terestre trimise în Ucraina
După un summit la Paris în sprijinul Ucrainei, Macron a făcut, luni, referiri la o eventuală desfășurare de trupe terestre în Ucraina.
"Nu există azi un consens că trupele terestre ar trebui desfășurate într-un mod oficial, acceptat și aprobat. Dar nimic nu ar trebui exclus" a spus Macron
Liderul din Hexagon a adăugat că Franța va face tot ce este necesar. Pentru a se asigura că Rusia nu poate câștiga acest război.
În aceeași ordine de idei, premierul slovac Robert Fico a emis un avertisment. El s-a arătat împotriva unei escaladări în conflictul din Ucraina. Într-o declarație adresată presei la Bratislava, Fico a subliniat că unii membri ai NATO și UE analizează posibilitatea trimiterii propriilor trupe în Ucraina.